armorial
        
         (heraldikk)
Store norske leksikon,Historie,Historiske hjelpevitenskaper,Heraldikk
Armorial er innenfor heraldikken en våpenbok, en bok der avbildninger av slektsvåpen er samlet og ofte systematisert og beskrevet (blasonert) i heraldisk terminologi.
Armorialer finnes i de fleste europeiske land; noen (særlig de eldre) er laget av privatpersoner, men i nyere tid er de som oftest laget av de respektive lands nasjonale heraldiske myndigheter. The Seton Armorial fra 1591 (i Skottlands nasjonalbibliotek i Edinburgh) har håndkolorerte portretter og våpenbilder for medlemmer av en rekke skotske og europeiske fyrstehus og adelsslekter. I den tyskspråklige kulturkrets er det kanskje mest kjente eksemplet Johann (eller Hans) Ambrosius Siebmachers (1561–1611) Newe Wappenbuch, som utkom i to bind henholdsvis i 1605 og 1609; den ble utvidet i flere omganger med totalt 16 supplementbind fram til 1806; en ny utgave, Neuer Siebmacher, i til sammen 101 bind, utkom mellom 1854 og 1967. Et register over alle slektsnavn som forekommer i både den gamle og den nye Siebmacher finnes på internett, med lenker til omtalene i originalutgavene så langt disse er tilgjengelige digitalt.I Skandinavia finnes det eksempler på privat utarbeidede våpenbøker tilbake til 1600-tallet. Den danske embetsmannen og boksamleren Frederik Rostgaard (1671–1745) laget omkring år 1700 en våpenbok med danske og norske adelsvåpen, hovedsakelig fra middelalderen, med illustrasjoner av Ole Nysted. En annen kjent armorial over gamle norske adelsvåpen ble utarbeidet av historikeren Gerhard Schøning i 1770-årene, basert på et manuskript av den danske juristen Iver Hirtzholm (1625–1693); en faksimile- og kommentarutgave av denne utkom i 2013, og Hirtzholms manuskript er også tilgjengelig på internett. Fra nyere tid er Hans Cappelens Norske slektsvåpen (1969) et godt eksempel på en nøktern og faglig solid armorial. Les mer i Store norske leksikon blasonering heraldikk heraldikkens historie Litteratur og lenker Hans Cappelen: Norske slektsvåpen, 1969 Harald Nissen og Terje T.V. Bratberg: Schønings våpenbok, 2013 Generalregister til Siebmachers Wappenbuch Iver Hirtzholms våpenbok